Stanovisko Slovenskej republiky

Slovenská republika nesúhlasí s predkladaným návrhom Európskej komisie o financovaní výskumu zahŕňajúceho získavanie kmeňových buniek z ľudských embryí ani využívanie tzv. nadpočetných embryí na tieto účely nakoľko legislatívna úprava navrhovaná EK je v rozpore so súčasne platnou legislatívou SR. V SR je  výskum bez zdravotnej indikácie na ľudských plodoch a zárodkoch zakázaný. 

SR zároveň vyjadruje podporu prípadným návrhom na zvýšenie  financovania výskumných projektov zameraných na využitie ľudských somatických (adultných) kmeňových buniek. 

Zdôvodnenie Návrhu stanoviska:

Výskum na kmeňových bunkách je v centre pozornosti svetovej vedeckej komunity. 
Výskum na somatických kmeňových bunkách ľudského pôvodu prebieha už vyše 20 rokov a počas tohto obdobia sa získali mnohé terapeutické aplikácie. Kultúry kmeňových buniek z ľudského embrya však boli získané len pred približne 5 rokmi a ich terapeutické aplikácie nie sú zatiaľ známe.

Hoci je potrebný ešte ďalší základný výskum, je zrejmé, že výskum na kmeňových bunkách umožňuje lepšie pochopenie vývoja života. Vedci zároveň dúfajú, že tento výskum umožní podstatný rozvoj  liečebných metód v mnohých oblastiach medicíny a to najmä  pri liečbe degeneratívnych ochorení, ako je napr. Alzheimerova, alebo Parkinsonova choroba, ale tiež bežnejších ochorení typu cukrovky. 

Tento výskum, najmä ak ide o použitie kmeňových buniek z ľudského embrya však vyvoláva množstvo etických problémov. Je zrejmé, že pokiaľ vôbec možno takýto výskum vzhľadom na tieto problémy uskutočniť, vyžaduje si to stanovenie prísnych etických pravidiel.

	V zmysle Dohovoru o ľudských právach a biomedicíne ktorý pod č. 40/2002 Z.z. podpísala aj vláda SR sa má pokrok  v  biológii  a medicíne využívať na prospech súčasných a budúcich generácií avšak s prihliadnutím na ustanovenia  tohto dohovoru a iných právnych noriem zabezpečujúcich ochranu ľudskej bytosti.

Výskum  sa môže  vykonávať iba  po splnení nasledovných podmienok:

a) neexistuje iná porovnateľne efektívna alternatíva k výskumu na ľuďoch,
b) riziká  pre  danú  osobu  nie   sú  v  disproporcii  s možným prospechom výskumu,
c) výskumný  projekt  schválil  kompetentný  orgán  po nezávislom zhodnotení   jeho     
    vedeckého   prínosu   vrátane  zhodnotenia dôležitosti  cieľa výskumu  a 
     multidisciplinárneho  preverenia jeho etickej prijateľnosti,
d) osoby podstupujúce  výskum boli informované  o svojich právach a zárukách, ktoré 
     im na ich ochranu poskytuje zákon,
e) nevyhnutný  súhlas  bol  výslovne  vyjadrený a zdokumentovaný.  Takýto  súhlas  
    možno  kedykoľvek  slobodne zrušiť.

Ak  národná legislatíva dovoľuje  výskum  na  embryách  in vitro, zákon zabezpečí primeranú ochranu embrya, avšak vytváranie ľudských embryí na výskumné účely je zakázané.

      Výskum na embryonálnych kmeňových bunkách je zahrnutý v 6. rámcovom programe pre výskum, technologický rozvoj a demonštračné aktivity (6RP), tak ako bol prijatý Európskym parlamentom a Radou. Na jeho financovanie z EU rozpočtu však platilo od jesene 2002 moratórium, na ktorom sa dohodli členské krajiny a Európsky parlament, keď hrozilo, že sa zablokuje schvaľovanie celého rámcového programu pre vedu a techniku. Európska komisia prišla s návrhom, ktorému predchádzal interinštitucionálny  seminár (Európsky parlament, Európska komisia(EK), Rada EU, experti), ktorý sa konal v apríli 2003. Návrh spočíva v rešpektovaní národnej legislatívy (tam, kde je výskum na ľudských embryách zakázaný, nebude EK takéto výskumné projekty financovať), povinnosti expertného posudzovania každého projektu na úrovni EK z hľadiska jeho vedeckej kvality a bioetických aspektov na základe uplatnenia vopred stanovených vedeckých a etických princípov, ako aj posudzovaní etickej prijateľnosti projektu na národnej a miestnej úrovni. Zároveň sa bude uplatňovať zákaz používania ľudských embryí v  troch oblastiach výskumu:
1.	výskum zameraný na reprodukčné klonovanie,
2.	výskum zameraný na modifikáciu genetickej informácie, ktorá by mohla byť dedičná,
3.	výskum zameraný na vytváranie embryí na výskumné účely.

     Na výskum je podľa návrhu EK možné využívať len tzv. nadpočetné embryá vznikajúce pri postupoch fertilizácie in vitro. Komisia bude financovať takýto výskum len v projektoch, ktoré zahŕňajú použitie izolovaných kultivovaných kmeňových buniek z ľudských embryí. V krajinách, kde je zakázaný výskum s použitím ľudských embryí, alebo kmeňových buniek získaných z ľudských embryí nebude EK takýto výskum finančne podporovať. Riešitelia projektov musia dodržiavať platnú legislatívu a etické normy danej krajiny.

 	EK uplatnila aj politický termín – 27. 6. 2002 (dátum prijatia rozhodnutia o 6. Rámcovom programe). Podľa návrhu len embryá vzniknuté pred týmto termínom môžu byť použité na výskum financovaný zo zdrojov 6RP. Dôvodom je snaha, aby financie EÚ neboli stimulom pre vytváranie nových embryí na výskumné účely, ale aby už existujúce kultúry kmeňových buniek embryonálneho pôvodu boli účelne využité. 

V zmysle odporúčaní Európskej skupiny pre etiku vo vede a nových technológiách vypracovala Európska komisia súbor etických pravidiel pre rozhodovanie a monitorovanie financovania výskumu zahŕňajúceho získavanie  kmeňových buniek z ľudského embrya. Vo svojom návrhu upravujúcom smernicu 2002/834/EC o špecifickom programe pre výskum, technologický rozvoj a demonštračné aktivity (EÚ spis: 2003/0151) Európska komisia spresňuje rozhodovací proces pre 6RP, najmä čo sa týka podmienok financovania takéhoto výskumu. 

	Diskusia v Pracovnej skupine odrážala diametrálne rozdielne názory členských krajín na problematiku bioetiky. Zdá sa, že pri rozhodnutí o bioetickom probléme, ktorý z finančného pohľadu nepredstavuje problém (ide len o 80 miliónov  Eur na dané projekty – celkový rozpočet 6RP je 17,5 mld Eur) pôjde o principiálny postoj EÚ v otázke či je možné financovať z prostriedkov EÚ financií výskum, ktorý je v niektorej členskej krajine zakázaný. Diskusia bola ukončená bez komentárov a bez naznačenia možných riešení, ktoré sa v každej krajine prijímajú na najvyššej politickej úrovni. Diskusia bude pokračovať na zasadnutí Rady ministrov pre konkurencieschopnosť v novembri. 

Aktuálna legislatívna situácia v Slovenskej republike

	Slovenská republika v súčasnosti nemá vo svojom právnom systéme úpravu, ktorá by explicitne upravovala otázku biomedicínskeho výskumu zahŕňajúceho získavanie a využitie kmeňových buniek z ľudských embryí vytvorených v rámci metód asistovanej reprodukcie, ktoré už prestali byť súčasťou reprodukčného zámeru potenciálnych rodičov (tzv. „nadpočetné embryá“). 
Na uvedenú situáciu však možno primerane aplikovať prinajmenšom ustanovenie Dohovoru o ľudských právach a biomedicíne resp. §42 ods. (3) písm. c) Zákona NR SR č. 277/1994 Z. z. o zdravotnej starostlivosti v znení neskorších predpisov, podľa ktorého „...overovanie bez zdravotnej indikácie nemožno vykonať na  ľudských plodoch a zárodkoch,...“. 
Overovaním bez zdravotnej indikácie sa podľa ods. (1) toho istého paragrafu citovaného zákona „rozumie vyskúšanie liečebnej metódy alebo liečiva na zdravej osobe alebo na osobe trpiacej inou chorobou, než na akú je overovanie zamerané. Jeho cieľom nie je diagnostický alebo liečebný prospech pre osobu, ktorá sa overovaniu podrobila, ale overenie novej preventívnej, diagnostickej a liečebnej metódy alebo liečiva, prípadne získanie nového medicínskeho poznatku pre rozvoj lekárskej vedy.“